
A vér-agy gát változásainak vizsgálata akut hasnyálmirigy-gyulladásos beteg szérumok tanulmányozásával

Kulcsszavak: akut hasnyálmirigy-gyulladás, vér-agy gát
  Az akut hasnyálmirigy-gyulladás az egyik leggyakoribb sürgős kórházi ellátást igénylő emésztőrendszeri kórkép, azonban a kezelése a mai napig kihívás elé állítja a klinikusokat. A hirtelen kialakuló megbetegedést erős hasüregi fájdalom jellemzi, többszervi diszfunkció mellett. Súlyos pankreatitisz esetén a betegek mintegy 4%-ánál alakul ki tudatzavar, valamint az agyat érintő pankreatikus enkefalopátia. Kutatócsoportunk korábban a vér-agy gát áteresztő képességének növekedését mutatta ki a betegség patkány modelljében.
  Hipotézisünk szerint a neurológiai rendellenességet mutató betegeknél a tünetek hátterében a vér-agy gát működésének sérülése állhat. Jelenlegi kutatásunk célja feltárni a vér-agy gáton történő változásokat az akut hasnyálmirigy-gyulladás különböző súlyossági fokozataiban szenvedő páciensek vérszérum mintáinak elemzésével. Ehhez két biológiai marker – a neuron-specifikus enoláz és a gliális eredetű S100-β kalcium-kötő fehérje jelenlétét vizsgáltuk enyhe, középsúlyos és súlyos pankreatitiszes betegek vérszérumaiban. További célunk volt megvizsgálni, hogy a betegekből származó vérszérum milyen hatást fejt ki a vér-agy gátat alkotó humán agyi endotélsejtekre tenyészetes modellben. A vizsgálathoz 20% humán szérummal kezeltük a sejttenyészetet és a következő funkcionális tesztekkel és mérésekkel elemeztük a hatást: permeabilitás, transzendoteliális elektromos ellenállás, reaktív oxigéngyök és nitrogén-monoxid termelés.
   Az akut hasnyálmirigy-gyulladás minden súlyossági csoportjába tartozó beteg vérében jelen voltak a vér-agy gát megnyílására utaló biomarkerek. Eredményeink alapján a páciensek szérumaival végzett kezelés számos fontos barrier tulajdonságot befolyásol. Megemeli agyi endotélsejtek áteresztő képességét, valamint a kezelést követően nő a sejtekben a reaktív oxigén gyök és nitrogén monoxid termelés. A szérumkezelés a sejtek közötti szoros és adherens kapcsolatokat alkotó fehérjék szerkezetére is hatott.
  Eredményeink felhívják a figyelmet a betegség súlyos neurológiai mellékhatásaira és ezek mélyrehatóbb tanulmányozásának fontosságra. Adatainkkal hozzájárulhatunk a vér-agy gátat hasnyálmirigy-gyulladás során érintő változások összetettebb megértéséhez és a kórfolyamat részletesebb leírásához, valamint további alapot adhatunk a pankreatikus enkefalopátiában szenvedő betegek hatékonyabb kezeléséhez.



